﻿ IN MEMORIAM PROFESOR UNIVERSITAR DR., PETRE ANGHEL,  FILOLOG , ZIARIST, TEOLOG, SOCIOLOG IOAN MĂRGINEAN Pe 3 februarie 2019 Petre Anghel ar fi împlinit 75 de ani. Nu a mai ajuns la această vârstă, pe care tot mai multe persoane o depăşesc, a decedat la 3 aprilie 2015. Pentru cei care nu au cunoştinţe despre biografia lui Petre Anghel, menţionez că titlurile specificate mai sus au fost obţinute prin studii de specialitate: Facultatea de Limba şi Literatura Română (absolvent 1969); studii post universitare de ziaristică (1974); doctor în filologie (1978), în teologie (2003), în sociologie (2010). Toate cele trei teze de doctorat au fost susţinute la Universitatea Bucureşti. Dacă ne referim la doctoratul în sociologie, acesta a avut ca temă istoria politică a literaturii române, text principal al lucrării „Istoria politică a literaturii române postbelice”, Editura RAO, 2014, şi la care vom face unele trimiteri în cele ce urmează, nu înainte de a prezenta şi poziţiile profesionale avute de către Petre Anghel. Primul loc de muncă a fost ca redactor la Revista Flacăra (1969–1973); au urmat Tribuna României (1973–1974); Radio Televiziunea Română (1974–1989); redactor şef al Curierul românesc şi Conspect (1990–1992); director al revistei Avanpost (1992–1994) şi al Galeriilor de Artă Avanpost (1994–1998); Rector al Institutului Adventist (1997–2001), pentru ca ulterior să funcţioneze în calitate de cadru didactic, conferenţiar şi apoi profesor la Facultatea de Sociologie şi Asistenţă Socială, Universitatea Bucureşti. Atât înaintea datei respective cât şi după a fost cadru didactic asociat, pe anumite perioade, la mai multe instituţii de învăţământ superior: Universitatea „Titu Maiorescu”; Institutul Teologic Adventist, Facultatea de Litere, Universitatea Bucureşti, Institutul Teologic Baptist, Universitatea din Oradea. Domeniile principale de specialitate acoperite au fost jurnalismul şi comunicarea, dar au fost vizate şi alte discipline cum ar fi: teoria literaturii, estetica, stilistica limbii române, istoria religiilor, folclor literar, etică etc. Pentru multe dintre aceste activităţi didactice a elaborat cursuri. Adresa de contact a autorului: Ioan Mărginean, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXX, nr. 2, 2019, p. 193–195 194 IOAN MĂRGINEAN 2 În anul 2005 devine conducător de doctorat în domeniul ştiinţelor comunicării, Facultatea de Jurnalism, Universitatea Bucureşti. A fost membru al mai multor asociaţii profesionale, între care Uniunea Scriitorilor, din partea căreia a primit şi premiul pentru primul său roman „Fratele nostru Emanuel” (1976). În ceea că mă priveşte, l-am cunoscut pe Petrică o dată cu venirea lui la Facultatea de Sociologie şi Asistenţă Socială. Era o persoană sociabilă, cooperantă, atentă cu cei din jur şi se bucura de aprecierile colegilor şi studenţilor. Dincolo de interacţiunile profesionale, am petrecut ceva timp împreună prin întâlniri informale, ocazii cu care Petrică ne relata întâmplări legate de activităţile scriitorilor şi reacţiile acestora în diferite împrejurări. Revenind la lucrarea din 2014, aceasta este un elaborat ştiinţific cu o metodologie bine întemeiată. De altfel, în prima parte a volumului de 450 de pagini autorul prezintă obiectivele demersului său inovativ şi teorii asupra literaturii şi artei, cu trimitere la specialişti de renume în domeniu, români şi străini. Analizelor propriu-zise ale literaturii române postbelice le sunt alocate şase capitole, fiind avute în vedere: situaţia din literatura română înainte de 1944; primele decenii ale noului regim; scriitori în închisoare; rezistenţi şi dizidenţi; generaţiile literare în război cu puterea; stilul ca vector al rezistenţei. Prin clasificările pe care le face are în vedere situaţia din perioada comunistă; de la înlăturarea vechilului regim precum şi o caracterizare generală. Situaţia din perioada comunistă 1. Scriitori care au trecut de partea noii puteri pe care au slujit-o cu arma scrisului: cei care aveau convingeri de stânga; scriitori cu renume care trec de partea învingătorilor; scriitori comunişti care adoptă o cale de mijloc (slugă la doi stăpâni). 2. Nedisciplinaţii care vor ajunge în închisoare. 3. Scriitori neimpuşi sau mediocrii care ies în faţă. 4. Scriitori oneşti criticaţi de regim trec de partea puterii. 5. Politruci care devin scriitori. 6. Scriitori care se consideră profesionişti şi acceptă minimum de compromisuri cu puterea sau deloc. 7. Scriitori contestatari sau autodeclaraţi astfel. La înlăturarea vechiului regim obştea scriitorilor era împărţită în patru categorii: – Angajaţi la revistele Uniunii scriitorilor sau la editurile de stat şi care încercau să-şi menţină slujbele cu un minim de compromisuri. – Scriitori cu surse de venit fără legătură cu propaganda: medici, redactori la publicaţii obscure, arhitecţi, pensionari (dacă voiau, puteau evita compromisul ideologic). – Cârcotaşi fără creaţie care îşi motivau lipsa operelor prin existenţa cenzurii, dar sertarele lor erau goale. – Autodefiniţi scriitori care au publicat puţin, iar talentul lor firav se ofilise, dar continuau să se creadă artişti. 3 PROF. UNIV. DR., PETRE ANGHEL, FILOLOG, ZIARIST, TEOLOG, SOCIOLOG 195 Important este, notează autorul că „se recrutase o pleiadă puternică de creatori care, de-a lungul deceniilor de ocupaţie, reuşiseră să ţină sus steagul demnităţii creatoare, să navigheze printre stâncile colţuroase ale cenzurii şi să publice volume de proză, de poezie şi de critică sau istorie literară de valoare” (op. cit.: 436). Fără nici o îndoială că aici se încadrează şi Petre Anghel, care timp de două decenii şi-a desfăşurat activitatea profesională în timpul acelui regim şi a avut o însemnată producţie literară (11 volume de proză şi poezie) continuată şi ulterior, şi s-a afirmat şi ca om de ştiinţă, iar ceea ce a lăsat în urmă merită pe deplin să fie cunoscut şi apreciat de generaţiile actuale, precum şi de cele viitoare. Primit: 28.04.2019 Acceptat: 06.05.2019 